Mikloš, Ivan, podpredseda vlády a minister financií SR (2010-10-14):
Ďakujem, pán poslanec, aj za doplňujúcu otázku, ktorá mi dáva príležitosť vysvetliť aj túto druhú vec, takže veľmi pekne vám ďakujem. Po prvé vo svojej doplňujúcej otázke hovoríte, že vláda Ivety Radičovej deklarovala, že chce meniť politickú kultúru. No, veď iste, nielen deklarovala, vláda Ivety Radičovej mení politickú kultúru. Ja som vám povedal to, čo som vám povedal a odpovedal som vám aj na vašu otázku, čo sa týka pána Žiačika, ale práve som vás informoval aj o tom, čo sa dialo v TIPOS-e za štyri roky, aby som vám ilustroval, akým spôsobom sa mení politická kultúra. Mení sa tým spôsobom, že kým za štyri roky Ficovej vlády dochádzalo k takémuto nehoráznemu tunelovaniu a vykrádaniu TIPOS-u, k snahe a pokusu o podvod vo výške 2 mld. korún, z ktorých 400 mil. už na Cyprus odišlo. Keď sa takýmto spôsobom sponzorovali zahraniční umelci, pár firiem naviazaných na bývalé vedenie TIPOS-u, na tomto som vám ilustroval, že kým v rokoch 2006 – 2010 to fungovalo takto, v roku 2010 od nástupu generálneho riaditeľa Žiačika, napriek tomu, že nedošlo k porušeniu zákona, napriek tomu, že nedošlo k porušeniu žiadnych interných predpisov TIPOS-u, ako skonštatovala dozorná rada, napriek tomu pán Žiačik vyvodil dôsledky z medializovanej údajnej kauzy a odstúpil. Zároveň vás môžem informovať, že všetky obchodné spoločnosti s majetkovou účasťou štátu budú od nového roka organizovať všetky verejné súťaže všade tam, kde sa to dá formou elektronických aukcií, pretože táto forma znižuje na minimum riziko korupcie, subjektivizmu alebo predražovaných zákaziek. Takže, pán poslanec Senko, my sme nielen deklarovali, my v praxi uskutočňujeme mnoho krokov, ktoré majú viesť k boju proti korupcii, na rozdiel od vašej vlády, kedy korupcia rástla, to netvrdím ja, to tvrdia všetky medzinárodne uznávané prieskumy, tvrdia, že kým za vlády Vladimíra Mečiara a Roberta Fica korupcia na Slovensku narastala, za vlád Mikuláša Dzurindu klesala, dokonca za vlády Roberta Fica rástla na Slovensku korupcia takým spôsobom, akým nerástla ani za Vladimíra Mečiara. Podľa svetového ekonomického fóra sme sa v oblasti korupcie vlády a vládnych činiteľov dostali na predposledné miesto zo 133 hodnotených krajín, pán poslanec. Takže nie deklarujeme zmenu, robíme zásadnú zmenu, pretože cesta, ktorou ste kráčali, cesta, ktorou kráčala vláda Roberta Fica, bola cestou do pekla. To, že dnes potrebujeme a musíme, žiaľbohu, prijímať aj nepopulárne opatrenia, že musíme dnes zvyšovať niektoré dane, je aj dôsledkom toho, akým ste hospodárili vy. Je aj v dôsledku toho, ako sa tu prešafárilo obrovské množstvo prostriedkov, pretože tá rekordne rastúca korupcia, dokonca v medzinárodnom svetovom merítku, znamená menej peňazí v štátnom rozpočte, znamená chýbajúce peniaze aj na diaľnice, aj na školstvo, aj na zdravotníctvo, aj na sociálne veci. A nemusíte sa obávať, nemusíte vykrikovať, pán poslanec, dostanem sa aj k pánovi Furinovi. Áno, pán Furin, keďže ste sa na to pýtali, je mojím poradcom, je mojím poradcom dlho, veľmi veľa rokov, je to človek, ktorému dôverujem, a aj preto je nominovaný do predstavenstva TIPOS-u. Čo sa týka údajnej kauzy NADSME, hovoríte o kauze v inštitúcii, nad ktorou politickú zodpovednosť štyri roky niesol človek, ktorý sedí presne pod vami, ak sa nemýlim, pán dnešný poslanec Jahnátek... (Ruch v sále. Prerušenie vystúpenia predsedajúcim.)